





ZAVOD KŠM TOLMIN
Dijaška ulica 12E, 5220 Tolmin



Javni natečaj za izbor celostne grafične podobe kluba Kontra

Natečajna dokumentacija

1. Naročnik
Naročnik javnega natečaja je Zavod KŠM Tolmin, Dijaška ulica 12E, 5220 Tolmin.

2. Predmet natečaja
Predmet javnega natečaja je izbor celostne grafične podobe kluba Kontra (v nadaljevanju CGP).

3. Cilji
Glavni cilj natečaja je vzpostavitev edinstvene vizualne identitete kluba Kontra. CGP naj bo inovativen, proaktiven, drzen ter mladim prijazen. Celostna podoba se mora prilagoditi sodobnim komunikacijskim potem in omogočiti njeno učinkovito rabo v mnogovrstnih okoljih in komunikacijskih kanalih. 

4. Terminski načrt 

	Rok 
	Dejavnost 


	15. 9. 2026
	Objava javnega natečaja

	18. 10. 2026
	Rok za oddajo ponudb 
 

	23. 10. 2026
	Izbor predlogov
 

	28. 10. 2026
	Obvestilo javnosti o izboru CGP
 

	do 31. 12. 2026
	Dokončna uveljavitev nove CGP  
 



5. Vsebinska izhodišča
Klub, ki ga danes poznamo pod imenom MinK, bomo v letu 2026 prenovili ter mu z novim imenom Kontra nadeli tudi novo identiteto. Klub ima v Tolminu dolgo zgodovino in je imel predvsem pomembno vlogo pri razvoju lokalne alternativne glasbene scene. Prenovo prostora želimo izkoristiti tudi za njegov vsebinski in identitetni ponovni zagon.
Ime Kontra izhaja iz ideje drugačnega pogleda in alternative ustaljenemu. Ponazarja samosvojost, ustvarjalno svobodo, drznost in odprtost do glasbenih ter kulturnih zvrsti, ki širijo lokalno ponudbo in vanjo prinašajo nekaj novega. Ime se hkrati navezuje na dolgoletno zgodovino prostora kot prizorišča alternativne kulture ter nakazuje njegovo novo, sodobnejšo identiteto.
Kontra želimo razvijati kot sodoben in prepoznaven alternativni klubski prostor v Posočju z jasno programsko identiteto. Namenjen bo kakovostni koncertni in klubski produkciji različnih alternativnih glasbenih smeri ter ustvarjanju prostora za izvajalce in vsebine, ki jih v širši lokalni ponudbi sicer srečujemo redkeje. Program bo obsegal koncerte in druge dogodke različnih alternativnih žanrov, od punka, metala, eksperimentalne elektronike, reggaeja in rapa do drugih alternativnih glasbenih in interdisciplinarnih dogodkov.
Pomemben del delovanja kluba bo podpora mladim in lokalnim ustvarjalcem, saj bo prostor omogočal vaje glasbenih skupin, ustvarjanje, nastope ter sodelovanje mladih pri organizaciji in izvedbi dogodkov. Želimo vzpostaviti prostor, v katerem se bodo lahko razvijale nove glasbene pobude ter kjer bodo mladi in lokalni ustvarjalci aktivno sodelovali pri oblikovanju njegovega programa.
Ob prenovi prostorov bomo vzpostavili tudi novo celostno grafično podobo kluba Kontra. Ta bo služila kot osnova za gradnjo nove in prepoznavne identitete kluba ter bo uporabljena na družbenih omrežjih, plakatih, promocijskih materialih, pri označitvi prostora in pri njegovi notranji vizualni ureditvi. Ker bo nova identiteta kluba umeščena tudi v javni prostor in predvidena za dolgoročno uporabo, želimo, da je zasnova vizualno izrazita in sodobna, vendar obenem dovolj brezčasna, da ne bo vezana zgolj na trenutne oblikovalske trende.

6. Vsebina predloga
Predlog mora vsebovati:
· predlog znaka (logotip), ki naj vključuje znak, sestavljen iz besednega in slikovnega dela in primere ustreznih aplikacij znaka. Znak je sestavljen iz znakovne in tipografske rešitve, v črno-beli in barvni različici. Logotip je krovni znak, ki bo predstavljal klub Kontra, zato naj bo le-ta prepoznaven, sodoben in alternativen in obenem brezčasen oziroma primeren za dolgoročno uporabo. Pri oblikovanju je treba upoštevati tudi, da bo logotip fizično umeščen kot znak nad vhodom v klub, zato mora biti dobro berljiv tudi z razdalje ter učinkovito delovati tudi v enobarvni različici;
· priročnik CGP, v katerem morajo biti opredeljene osnovne vizualne konstante, ki so temeljno izhodišče CGP (znak, barve, tipografija in ponazoritev aplikacije znaka na različne promocijske materiale);
· pojasnilo idejne rešitve, ki naj bo na kratko opisana in obrazložena z vsebinsko utemeljitvijo (največ ena tipkana stran);
· CGP v elektronski obliki, v formatu PDF.
Osnovni elementi:
· osnova za znak;
· barvna in črno-bela izpeljanka.
Razmerja med elementi:
· razmerje v znaku (npr. napis v razmerju do slikovnega dela oziroma simbola);
· najmanjša velikost znaka;
· pokončna in ležeča uporaba znaka.
Barvni sistem:
· barve znaka;
· uporaba znaka na barvnih podlagah.
Obvezen element predloga je grafična rešitev aplikacije logotipa na treh poljubno izbranih materialih (npr. plakat, Instagram objava, dopis, nalepka, vrečka ipd.), ki so po mnenju prijavitelja/ice primerni za promocijo kluba Kontra. 

7. Merila in ocenjevanje predlogov 
Idejna rešitev CGP – komunikacijski in kreativni vidik (najvišje možno število točk: 65)
	
	Merilo
	Možno število točk

	1
	Kreativni vidik: izviren in kreativen vizualni pristop, edinstvenost, nezamenljivost in prepoznavnost.
	20

	2
	Komunikacijski vidik: kreativnost in sporočilnost ideje.
	20

	3
	Vsestranska uporabnost in enostavnost rešitve z več možnimi aplikacijami. 
	20

	4
	Stalno prebivališče prijavitelja (občina Tolmin).
	5



8. Pregled in ocenjevanje prijavljenih predlogov
Pregled predlogov bo potekal v roku 8 dni po izteku roka za oddajo ponudb, v prostorih Zavoda KŠM Tolmin, Dijaška ulica 12E, Tolmin. Odpiranje prijav ne bo javno.
Iz ocenjevanja bodo izločeni predlogi, ki:
· ne bodo vsebovali vseh zahtevanih sestavin predloga,
· bodo prejeti po izteku roka, ki je določen za oddajo prijav,
· ne izpolnjujejo starostnega in lokacijskega pogoja prijavitelja, ki ga predvideva JN. 

9. Prijavitelji predlogov CGP
Upravičeni prijavitelji/ice na javni natečaj so mladi posamezniki/ice, stari med 15. in 30. let, s stalnim  prebivališčem v Republiki Sloveniji. Prednost imajo mladi, ki imajo stalno prebivališče v občini Tolmin.  

10. Rok in način oddaje
Rok za oddajo predlogov CGP Mladinskega centra Tolmin je nedelja, 18. oktober  2026, do 23:59. Svoje predloge oddatjte v PDF obliki preko elektronske pošte na vita.kutin@cmtolmin.si z zadevo »Javni natečaj za izbor CGP kluba Kontra«. 

11. Nagrada za najboljši predlagan CGP
Mlad posameznik/ica, ki bo izbran/a za najboljši predlog CGP kluba Kontra bo prejel/a denarno nagrado v vrednosti 350,00 EUR (neto). Denarna nagrada bo izplačana na bančni račun nagrajenca/ke v roku 30 dni po izvedenem izboru CGP Mladinskega centra Tolmin. 
12. Kontaktna oseba
Kontaktna oseba v času odprtosti javnega natečaja je Vita Kutin, ki je dosegljiva preko e-pošte: vita.kutin@cmtolmin.si ali na telefon: 031 467 149.

